Feipo II de Spagna

Feipo d'Asburgo (Valladolid, 21 màzzo 1527 – San Loenço de El Escorial, 13 settenbre 1598), noto ascì comme Felipe el Prudente, da-o 1556 a-a so morte o fu re de Spagna comme Feipo II (a numeraçion a continnoa quella di re de Castiggia), re do Portogallo e Algarve (da-o 1581), re de Siçillia, re de Sardegna e re de Nappoli (da-o 1554) comme Feipo I, ducca de Milan (da-o 1540). O fu ascì re consorte d'Inghiltæra da-o 1554 a-o 1558. 

 Biografia 
O nascette a Valladolid o 21 màzzo 1527 da-o Carlo V d'Asburgo e da l'Elizabetta de Portogallo. 

O fu battezao o 5 zugno, e ghe fu dæto o nomme do messiavo paterno: ma, a diferença do Feipo o Bello, fiamingo de educaçion, o saiæ stæto un sovran profondamente spagnollo e, ancon primma do scciœuppo da rivolta into so paize, averso a-i fiaminghi, che l'avieivan ripagao de pægia monæa. Comme do 1559 riferiva a-o so governo l'ambasciao venneto Michê Surian, o "foì alevao con quello respeto chi pareiva convegnîse a 'n figiœu dro mao imperao chi foisse moæ tra ri chrestien". 

Inte l'infançia a so educaçion a fu sorvegiâ da-a moæ, che lê o perdette in Toledo o 1° màzzo 1539; da pœu, comme meistri o l'ebbe D. Juan de Zuñiga, commendador mayor de Castiggia, e specialmente D. Juan Martínez Siliceo, professô de l'universcitæ de Salamanca e futuo arçivesco de Toledo e cardenâ. O poæ o se riservò o compito de cuâ a so educaçion polittica e dipromattica. Za o 19 arvî 1528 e Cortes de Castiggia l'aivan riconosciuo comme prinçipe ereditaio e gh'aveivan zuao fedeltæ in Madrid; inte l'agosto do 1541 o mæximo feççan quelle d'Aragon in Monzón; e o 21 ottobre seguente o Feipo inta cattedrâ de Saragozza o zuò de rispetâ i so fueros, che però comme re' o l'aviæ in parte destruti. Da pœu, into màzzo do 1543 o l'ebbe moddo de començâ a so esperiença polittica, perché avendo dovuo alontanâse da-a Spagna, Carlo V o l'afidò a lê o governo do stato comme rezente. Ma, in realtæ, o poæ, otr'a lasciâghe di ampie e precize instruçioin, o ghe misse da-a rente i megio polittichi spagnolli de l'eppoca, comme o cardenâ Juan Tavera, o segretaio de stato D. Francisco de los Cobos, che anni e anni de vitta inti ófiççi aveivan reizo dotiscimo inte l'arte do governo, e o Fernando de Valdés, futuo arçivesco de Seviggia e mao inquixitô; e soltanto into 1547, pe-a morte de arcun de questi consegê, o zoeno prinçipe o restò squæxi solo a-a testa do stato. 

L'anno doppo, do 1548, o poæ o-o vosse con lê a Bruxelles, perché o poese fâ esperiença vixitando aomanco quarchedun de quelli che 'n giorno saieivan stæti i so dominni, e avei da parte de Fiandre e de l'Impeo o so riconoscimento comme futuo sovran e impiao. Ma se a-o Carlo V gh'ariescì d'ótegnîghe o zuamento de fedeltæ da-i stati fiamminghi (1549), a Ratisboña do 1550 indærno o tentò de fâlo riconosce comme re di Romoen: a-i prinçipi todeschi o no piaxe' quello spagnollo, che inta sobrietæ e inta composteçça o tradiva a so origgine e a so educaçion iberrica, e che liatri sentivan troppo lontan da-o so moddo de pensâ e de sentî. Aloa, into mæximo anno, o Feipo o tornò in pattria, donde o riçevette o zuamento de fedeltæ do regno de Navara (1551), e dond'o restò scin a-o 1554, quande, pe voentæ do poæ, o dovette anâ in Inghiltæra pe spozâ a Maja a Catollica, vegnua regiña a-a morte do fræ Edoardo VI. 

A l'ea a so segonda mogê, chè into novenbre do 1543 o l'aiva spozao in Salamanca a cuxiña Maja Emanuæla, figgia do Zane III de Portogallo e, comme lê, nessa da Zana a Matta, e o n'ea arestao viddoo l'8 luggio 1545. Ma o no l'amò mai l'ingreize, ciu ançiaña de lê e priva de veççi fixichi; ni o maiezzo o dette quelli fruti polittichi che-o Carlo V o l'aiva sperao, percose da l'union nisciun figgio nascette ch'o poese impedî o passaggio do trono ingreize inte moen da protestante Elizabetta, con de conseguençe che soltanto o tempo o l'aviæ mostrao inta so effettiva gravitæ. O Feipo o no s'intromisse inte vexende interne do regno da mogê, pù aprovando e sostegnindo l'œuvia so ch'a tendeiva a raforçâ o cattoliçeximo in Inghiltæra; e o ne ricavò quarche agiutto solo che inte l'urtima faze da proppia lotta co l'Enrico II de França. O 10 settembre 1555 o Feipo l'ea torna a Bruxelles. Fin da-o 1546 o l'ea stæto investio do ducato de Milan; into 1554 gh'ea stæto afiao o regno de Nappoli; ma aoa se tratava de l'effetiva cescion da parte do poæ e in so favô de tutto o poei. O 25 ottobre solennemente o Carlo V o ghe consegnava e Fiandre, o 16 zenâ de l'anno seguente o gh'assegnava ascì o governo da Castiggia, de l'Aragon, de provinçe dipendenti da questi regni, e o 13 settembre o partiva pe Yuste. L'impeo o restava invece afiao a-o fræ do Carlo V, Ferdinando.
A separaçion de doe coroñe, l'imperiâ da-a spagnolla, a façilitò inti primmi anni de governo o compito polittico do Feipo, liberandolo da-a grande conteiza todesca, inta quæ o Carlo V o l'aiva ezaorio e so forçe e ch'a l'aiva avuo 'na posa co-a paxe d'Aogusta e co-o Reservatum ecclesiasticum: o nœuvo re, dexidiozo de tornâ into proppio stato, donde ghe zonzeiva de notiççie alarmante percose o paize o l'ea stanco pe-e longhe e dispendioze impreize militæ e percose a Riforma a l'ea lesta a faghe di prozelliti, o se preoccupò subbito de serâ l'ancon averto confríto con l'Enrico II de França. 

Inta famoza giornâ do 25 ottobre 1555 o Carlo V o s'ea deciarao dolente de dovei abandonâ o poei primma d'avei riportao a tranquilitæ in Œüropa. Aoa i arme do ducca d'Arba ebban raxon de truppe de pappa Paolo IV Carafa, chi aviæ vosciuo levâ o regno de Nappoli a-o so nœuvo sovran, e ascì de quelle do Guiza; de fortunæ açioin militæ spagnolle, specce a bataggia de San Quintin, inta quæ spægò o gennio militâ do Manoælo Filiberto de Savoia, persoadettan a França a vegnî a 'n acordio, e a paxe stipulâ a Cateau-Cambrésis, atraverso o possesso de Fiandre e de boña parte de l'Itallia (i regni de Siçillia, de Nappoli, de Sardegna, o ducato de Milan, o stato di Presciddi), a l'asseguò a-a Spagna o predominnio in sce l'Œüropa. Da pœu o Feipo, no ciu trategnuo inte Fiandre da-i afæ polittichi, essendo morto ascì a regiña Maja d'Inghiltæra, o 20 agosto 1559 o lasciò o paize pe razonze e mai ciu abandonâ a Spagna, reiza veo centro do nœuvo grande stato no solo da-a força di avegnimenti, ma ascì da-a voentæ do re, ch'o l'ea e o se sentiva e da tutti o l'ea consciderao profondamente spagnollo.

In Spagna fu instaorao o ciu reddeno assolutismo. Sovran eminentemente acentratô, o Feipo o vosse che foise regolao da-a so voentæ i minnimi afæ do so regno ascì. Ostî a tutte e tradiçionæ libertæ che da seccoli i so sudditi godivan, perché reduivan o so poei ch'o doveiva êse inlimitao, o finì de destrue a possança di nobbili e do clero za scossa da l'œuvia de governo di so predecessoî; o vosse che a Spagna a l'avesse 'na capitâ unnica e centrâ, e comme tâ o prescelse Madrid, scin aloa çittadiña squæxi de nisciuña importança, ma che a-i œuggi so a doveiva possede o meito de no aveighe de tradiçioin e di privileggi de capitâ de stato regionâ; o dominò con man færea a Castiggia, levando squæxi ogni poei a-e so Cortes e limitando i aotonomie çittadiñe; e da pœu, aprofitando da rivolta scciuppâ inte l'Aragon, insciorta in difeiza de l'Antogno Pérez, ma specce di proppi fueros, rudemente o riformò a legislaçion aragoneize inte Cortes de Taragoña (zugno 1592), donde se decize che o Justicia mayor o saiæ stæto de nommina regia e se riconobbe a-o monarca o drito de dexignâ comme viçere' sciña un strangê. 

Fermamente persoazo "che mai avegne di mutamenti de religion sença ch'avegne into mæximo tempo di mutamenti inte l'organizaçion do stato e sença che i povei, i oçioxi, i vagabondi cœuggian o pretesto pe sacchezâ i avei di ricchi" o l'acrebbe i poei do Tribunâ de l'inquixiçion e o destrusse scin a l'urtimo i convertii a-a Riforma in Spagna. Otr'a ço o tentò l'asciorbimento inta popolaçion spagnolla di moriscos do regno de Granadda, çercando de fâli convertî a-o crestianeximo, proibindoghe l'uzo da lengua e di vestii naçionæ e invece imponendo de nœuve abituddine e nœuvi costummi; e percose liatri se ghe regjon con sarvægo furô e co-o coraggio da despiaçion (1568), D. Zane d'Aostria, avuo incarrego de domâ l'insureçion, pe razonze o scopo o sottopoze a so tæra a færo e a fœugo e, internandoli, o disperse inta Castiggia tutti i moriscos. Infin, pægiamente assoluo o fu o governo imposto a-i stati italien e fiaminghi: specce a Napoli, donde za tanto aiva fæto o marcheize de Toledo inti anni precedenti, sci che l'aotonomia a no l'ea ciu che 'n aregordo, e donde ghe fu mandao di sevêi "vixitoei generæ" pe compîghe de inspeçioin inte tutti i ófiççi, e ancon de ciu, e benben de ciu, inte Fiandre, che viddan redute e so inallumieive e vastiscime libertæ.

Inte so relaçioin co l'estero inti primmi anni o Feipo o l'aparse inte l'intimo, e foscia ascì o-o l'ea, ommo de paxe: do resto, ben scarsa a l'ea a so esperiença militâ, ché into 1541 o l'aiva diretto 'na spediçion militâ contra l'aloa derfin Enrico II e o no l'aiva incroxao i arme co-o nemigo ch'o s'ea retiao, e o l'ea stæto prezente soo ch'a 'na battaggia, quella de San Quintin, zonzendo pi atro in sce-o campo da lotta a scontro squæxi decizo. Pe raforçâ a paxe co-a França o maiò in terçe noççe, into 1559, l'Elizabetta de Valois, figgia de l'Enrico II e, pe rende difiççile un poscibbile ritorno ofenscivo do tradiçionâ nemigo de caza d'Asburgo e amermâ o valô da liga franco-scoçeize consolidâ da-o maiezzo do Françesco II co-a Maja Stuart, continoando a polittica seguia da-o Carlo V inti urtimi anni do so governo - e tâ polittica a l'aiva conduto a l'union do Feipo co-a Maja a Catollica -, o se tègne amiga a regiña Elizabetta, sciben ch'a foise protestante e, pe de ciu, sovraña de 'n paize che tante raxoin de conteiza separavan da-a Spagna.

Soltanto a-i Turchi no ghe fu dæto quartê, no concedendose tregoa arcuña inta lotta, che l'ardô religiozo do re Cattolico e o so meno mistico dexideio de deliviâ o Mediterannio da di ospiti coscì peigoxi tegnivan continoamente adescia. De fæto, scin da-o 1560 e Cortes de Toledo aivan denonçiao i graviscimi danni caxonæ a-o comercio da-i barbæschi che sorcavan o Mediterannio e che sacchezavan e coste spagnolle e italiañe; i Argerin aivan atacao Oran, agiutao i moriscos, assalio Mâta insemme co-i Tripolin. Ma a çittadella de l'Orde gerosolimitan a fu sarvâ da D. Garcia de Toledo marcheize de Villafranca (1565). E da pœu l'armâ da liga italo-spagnolla, promossa da pappa Pio V e da-o Feipo e sostegnua da Veneççia con tutta a so flotta, sotta o comando de D. Zane d'Aostria o sderenava a Leppanto a possança navâ turca (7 ottobre 1571).
Ma, sciben che reduto a governâ solo che in sce 'na parte de l'impeo do Carlo V, o Feipo o se conscidiava, e in effetti o l'ea, l'unnico veo erede de so poæ. Inti so urtimi anni o Carlo V o l'aiva visto svanî o so scopo de restaorâ l'impeo medievâ universâ e, ò pe voentæ so ò, comme ascì se disse, pe impoxiçion do figgio, o l'aiva lasciao a di atri l'amao e ardoo ófiççio de stipulâ un compromisso tra l'ideâ rivelaose inrazonzibbile e a realtæ ch'a no poeiva muâse. 

De fæto, o Feipo o s'atribuì o compito de continoâ a grande polittica inaogurâ da-o poæ, tentando d'adatâ a-a scitoaçion do momento o programma da lê traciao e amiando a-a conquista e a-o rassodamento de 'n so predominnio effetivo in sce l'Œüropa. L'ideâ imperiâ o no fu renovao; o sovran o se limitò a assumme a direçion de caza d'Asburgo: o tègne sotta o proppio controllo o barba imperao; o vosse presso de lê, pe poeine dirizze l'educaçion, i arçiducchi d'Aostria - e in effetti fun so alevi quelli che da pœu començon in Germannia a rescœussa catollica -, o tentò de fâ montâ a so famiggia insce-o trono polacco e o raforçò i so ligammi de parentella co-o rammo todesco spozando, in quarte noççe, a l'Anna d'Aostria, figgia do Mascimilian II imperatô, da-a quæ o l'ebbe o Feipo III, so erede. Invece, o dette baze naçionâ a-o stato e o l'amiò sempre a raforçâla, ariescindo into so continno sforço a dâ 'na completa unitæ polittica a-a penizoa iberrica. De fæto, a-a morte do Sebastian, scomparso tragicamente into scontro de Alcazarquivir (1578), e de l'Enrico (1580), essendo arestao o regno de Portogallo sença sovran, o Feipo o fe' vai i so driti in sce quello trono comme nevo, da parte de moæ, do Manoælo o Fortunao; e, doppo avei preparao o teren a 'na so sucescion co l'agiutto de 'n abbile portogheize a-o so serviççio, o De Moura, into 1580 o feççe ócupâ o paize da 'n ezerçito comandao da-o ducca d'Arba, inte l'anno seguente o l'ótègne che se ghe zuese fedeltæ comme a re inte Cortes de Tomaro , e da pœu o conquistò e izoe Azore e aomanco in teoria o s'asseguò o possesso de immense colonnie portogheixi che, unie a-e spagnolle, o reizan, aomanco in aparença, l'unnico segnô di dominnî coloniæ de l'Œüropa. E, vaindose de energie spagnolle pe asseguâse o drito d'intervento inte vexende de tutti i stati, inti quæ a propaganda in favô da Riforma e da Controriforma a l'ascondeiva e a fava riadesciâ di conflíti sociæ e polittichi, o s'assunse l'enorme peizo de difensô da fe' catollica.
E interpretaçioin ciu desparæ se son dæte in sce-a natua de questo so sentimento religiozo. O fu dito figgio d'ipocrixia, percos'o se saiæ servio de tâ mezo pe realizâ o proppio programma polittico: mentre a so vitta inmorâ a l'ea ben despægia da quella che-i detammi da religion avieivan imposto, e a so œuvia de governo in polittica interna e estera a l'ea subordinâ tutta a di interesci tempoæ. E de contra s'afermò ch'o l'ea mistico, degno contempoannio do Loize de Granadda, da Texa do Gexo, do Loize de Lion, do Juan de la Cruz, valoizando in so favô a construçion pe invô do monestê de San Loenço de l'Escorial e i atti de pietæ che chie o compiva, ascistendo de continno a-i ofiççi divin, vivendo "quanto un monnego inte l'ótóio", e, comme riferiva 'n ambasciao toscan a Madrid, "ciu da vesco despugiao d'ogni ornamento e comoditæ e con menô servitù e goardia da so persoña che tanti piciniscimi e privæ segnoî no tegnan". In effetti, in lê gh'ea mescciao o fervô di Spagnolli, e a pascion polittica do Carlo V, a quæ a fava tutto subordinâ a-o trionfo do poei do monarca. E impreize militæ contra i moriscos e contra i Turchi, impreize compie pe razonze di atri fin, fun presentæ comme vee e proppie croxæ, e o Cervantes o poe' definî a bataggia de Leppanto comme la mas alta ocasión que vieron los siglos.

Pe-e inscistençe do Feipo pappa Pio IV o tornò a riunî o Conçillio de Trento, e quæ urtime sezue ebban lœugo da-o zenâ 1562 a-o dexembre 1563, e o Feipo o n'açetò i decretti pe-i so regni o 12 luggio 1564; ma in Spagna a Gexa, comme a-o tempo do Ferdinando e do Carlo V, a l'arestò sotta o diretto controllo do Stato, e ançi s'acrebbe o poei do monarca inti afæ eclexasteghi; mentre in Nappoli o viçere' ducca d'Alcalá o l'impediva che se pubrichesse into regno çerti decretti tridentin e a bolla In coena Domini. In Baioña into 1565 l'Elizabetta de Valois e o ducca d'Arba ofrin di agiutti pecuniai a-a Catæña de' Medici e a-o Carlo IX de França in lotta co-i Ugonotti; ma into 1560 pe impedî che inta Scoççia, alliâ da França, se consolidesse un quasesæ dominnio françeize, o Feipo in segretto o l'aiva aprovao che into paize se sostegnisse i carvinisti rebelli a-i Stuart contra i catollichi amixi di Françeixi. 

Da pœu, a pascion religioza e l'astuççia polittica se trasformon in veo e proppio fanatismo aloa che i avegnimenti interni in França, a revolta inte Fiandre e a polittica ofensciva de l'Inghiltæra missan in serrio peigo o predominnio spagnollo in sce l'Œüropa: rivoluçioin polittiche e sociæ assunsan l'aspetto de rivoluçioin religioze, guære de religion vègnan quelle de preponderança; e fra i belligeranti, divixi dovunque inte doe pæge oposte schee, da aloa in pœu aparse sempre o monarca spagnollo comme cappo do partio catollico e supremo regolatô da Gexa romaña, comme za aiva fæto o Carlo V con scarsci rizurtæ. A-o Feipo foscia in boña fe' ghe parse de dovei vegnî o gran difensô da fe' minaciâ.

L'intolerança religioza e l'assolutismo politico, se ean stæti soportæ in Itallia, donde a dominaçion spagnolla ò ch'a l'ea de vegia dæta, ò ch'a l'ea sostegnua da-a força militâ, apricæ inte di paixi, comme e provinçe settentrionæ di Paixi Basci, ch'aivan acugeito con gran favô o calvinismo e che godivan di secolæ privileggi, in virtù di quæ o governo o l'ea afiao a de instituçioin locale, determinon a rivolta a carattere politico-religiozo, a-a quæ insci-ô prinçippio preize parte ascì i catollichi, insoferenti do dispotismo spagnollo ch'o menaçava e ressorse econommiche da region e, comme i carvinisti, feamente aversci a-o Feipo che sentivan, pe-a so educaçion spagnolla, troppo despægio da-o messiao e da-o poæ. A revotta a l'ea da pe lê graviscima, percose s'a l'avesse trionfao, o Feipo o l'aviæ perduo o stato so ciu ricco e che a-o tempo do Carlo V o l'ea stæto soventi o centro vitâ de l'impeo. Ma questa a l'inversò ascì tutta a polittica estera da Spagna. 

A França a se scheò contra a Spagna, e no solamente a França ugonotta, ma ascì a catollica, ché Catæña, inta spiança d'asseguâ un trono a-o figgio, a mandò inte Fiandre, do 1582, o Françesco ducca d'Alençon. L'ea za di anni che l'Inghiltæra a vozeiva o so coviozo sguardo a-e colonnie spagnolle e, inte l'imposcibilitæ d'inandiâ di traffeghi regolæ con quelle, pu sensa vegnî a guæra averta, a l'aiva armao de flotte corsæe che dannezavan o comercio tra e colonnie e a moæ pattria. Ma l'insureçion fiaminga a marcò o scciœuppo di ostilitæ, ché into 1568 i Ingreixi pigion e nave spagnolle che portavan a paga de l'ezerçito de Fiandre. O Feipo contra i ugonotti o sostègne i Guiza con forti agiutti finançiai; da pœu do 1584 o riconobbe comme erede de l'Enrico III o cardenâ de Borbon, e infin, a-a morte do Borbon, o tentò de fâ vai i driti a-o trono da Zabella, figgia so e da Lizabetta de Valois. Ben ciu grave ancon a fu a guæra con l'Elizabetta, che, contr'a-e preteize do Feipo, a s'isò a campion do protestanteximo, e a l'agiutò i ugonotti, e a se schiò da-a parte di insciorti di Paixi Basci, e a semenò i moæ de pirati, primmo fra tutti o Francis Drake, pe dannezâ sempre ciu o comercio spagnollo e pe sacchezâ e coste do Cile, do Perù e da Combia. Ma a polittica estera do Feipo a fu tutto un fallimento, mentre gran parte de Fiandre a raforçava a proppia indipendença. 

Una flotta da guæra imponente, ch'a raprezentava o mascimo sforço militâ da ciu grande possança navâ de l'eppoca, a fu diretta contra l'Inghiltæra pe proteze o sbarco de 'n ezerçito ch'o l'aviæ dovuo corpî a monarchía de l'Elizabetta into so cœu: a comandava o ducca de Mediña Sidonia e a l'aiva riçevuo o nomme de Invinçibbile Armâ; ma a fu destruta da-e borasche do Mâ do Nord sença poei sbarcâ un ommo insci-ô teritoio nemigo (1588); e o so dezastro o marcò o crollo da possança marittima spagnolla e l'avento de quella ingreize, ch'a poe' compî de incurscioin ben ciu fortunæ in sce-e coste e inti porti da penizoa iberrica. A converscion a-o cattoliçeximo del'Enrico IV a destrusse tutti i progetti do Feipo insci-â França; e inutilmente o Feipo o mosse guæra a-o nœuvo monarca, ché into tratao de Vervins (1598) o fu constreito a riconoscilo comme re e a confermâ e concruxoin da paxe de Cateau-Cambrésis. E finarmente, a Gexa, comme za a l'aiva fæto co-o Carlo V, a reagiva a-o tentativo compio da-o Feipo pe fala so strumento de polittica e a finì pe batte una so proppia stradda, sciché, se i arme do Feipo zovon a-o catoliçeximo, a direçion efetiva de quest'urtimo e l'utilitæ prattica da so difuxon sfuzin da-e moen do sovran spagnollo, ch'o l'ezaorì e forçe do so stato in difeiza de 'na caoza ch'a no l'ea a so peculiâ. L'ideâ do Carlo V a se rivelava inrazonzibbile ascì into nœuvo adattamento tentao da-o Feipo

Inta stoia moderna saiæ difiççile trovâ un monarca ciu exartao e a-o tempo mæximo ciu odiao do Feipo. Da çertidun o fu dîto el mejor hombre, el mas prudente príncipe; e da di atri o fu accuzao de êse stæto luvvego, viçiozo, fanattico tiranno, avido de poei e de richeçça, grammo amigo, grammo spozo, grammo poæ, e o fu ciammao "o demonnio do Mezogiorno". E sença dubbio o so carattere o fu 'na straniscima mescciua de difetti e de virtù, mai tanto confuxi tra lô da rende van ogni tentativo de separaçion; e, squæxi ço no bastesse, a fâ vegnî ancon ciu oscua a so figua morâ contribuì numioxi dramattichi epizoddi da vitta da so corte, e, primmi fra tutti, a fosca trageddia ch'a l'ebbe comme protagonista D. Carlos, o so primmogennito, figgio da primma mogê, e o tradimento de l'ommo de fiducia do re, Antogno Pérez. Tempia maavegioza de laoao, sci che 'nto so regno ninte mai se fe' sença che lê o no ne foise informao, o diresse a vitta do stato inte tutte e so manifestaçioin, no escruze quelle inteletoæ, a-e quæ o preize parte de persoña. Ma, pu acæzando inta so mente di ideæ no meno vasti, o no l'ebbe o gennio do bezavo Ferdinando o Catollico e do poæ Carlo V, e o no seppe manco conservâ intatta a so ereditæ. Aponto inti urtimi anni da vitta do Feipo, ch'o moì into monestê de l'Escorial o 13 settembre 1598, a Spagna ascì, che pu a l'aiva visciuo sotta o so governo i giorni ciu belli da proppia stoia, a l'inçava a so fatale decadença.

 Bibliografîa 









 Atri progetti 

Categorîa:Monarchi de Spagna
Categorîa:Biografìe
Categorîa:Stöia